Teknisk Ukeblad

Teknisk Ukeblad er et tidsskrift om teknologi som utgis av Teknisk Ukeblad Media. 
Tidsskriftet distribueres til alle medlemmer til Teknisk Ukeblad Medias eierorganisasjoner (Tekna og NITO). Bladet har et opplag på 152 000, og kommer nå ut med 11 utgaver i året (mot tidligere 42).

Tidsskriftet ble startet i 1854 som Polyteknisk Tidsskrift, og er dermed verdens eldste i sitt slag.[hvilket?] Den Norske Ingeniør- og Arkitekt-forening og Den Polytekniske Forening gikk i 1883 sammen om å gi ut Teknisk Ugeblad. I 1968 ble bladet slått sammen med NITOs tidsskrift Teknikk. Polyteknisk Forening har solgt sin eierandel og nå eies Teknisk Ukeblad Media av Nito og Tekna, som hver har 50% eierandel.  Siden 1995 har redaksjonen også publisert innhold via en egen nettside. Nettsiden når bredere enn til bladets opprinnelige målgruppe, med rundt 250 000 unike ukentlige brukere.Siden 2009 er administrerende direktør Jan Moberg, mens redaktør for magasinutgaven er Tormod Haugstad. Svein-Erik Hole er redaktør for selskapets digitale publikasjoner. Teknisk Ukeblad Media har ca 65 ansatte, hvorav de fleste jobber med digitale flater. Teknisk Ukeblad Media er også utgiver av digi.no og Inside Telecom.  
TU Jobb er Teknisk Ukeblad Medias stillingstjeneste og jobbportal for ingeniører og IT-teknologer. 


== «Årets Ingeniørbragd» ==
Teknisk Ukeblad hadde tidligere prisen Årets Ingeniørbragd som etter statuttene skulle tildeles «en god ingeniørmessig løsning på et teknologisk eller samfunnsmessig problem i Norge og være sluttført innen utgangen av året», eller «et teknologisk eller kommersielt gjennombrudd for en bedrift, et produkt eller et særdeles vellykket prosjekt».
Vinner kåres i en kombinasjon av leseravstemning på tu.no som teller 1/3 og en fagjury som teller 2/3. Vinneren mottar et trofé av kunstneren Marius Watz. Prisen deles vanligvis ut på etterjulsvinteren.I 2014 bestod fagjuryen av juryleder Torbjørn Digernes, professor  NTNU, Lise Lyngsnes Randeberg, president Tekna, Trond Markussen, president Nito, Liv Kari Hansteen, adm. dir. RIF, Erling Kvadsheim, næringspolitisk direktør, Norsk olje og gass, Ernst Kristiansen, konserndirektør, Sintef, Daniel Ras-Vidal, innovasjonspolitisk seniorrådgiver Abelia og Mona Askmann, direktør, Energi Norge.

2012: Aker Solutions og Statoil, for utvikling av en havbunnskompressor, et undervanns gasskompresjonssystem for å trekke ut restgass fra borebrønner.
2011: Farsund Aluminium Casting, for utvikling av avansert støpeteknologi, til blant annet bilkarrosserier.
2010: FMC Kongsberg Subsea, for utvikling av IOR-teknologi, tre teknologier for økt oljeutvinning.
2009: GE Vingmed Ultrasound, for utvikling av Vscan, en håndholdt ultralydmaskin.
2008: Kongsberg Intellifield, for utvikling av teknologiløsninger for integrerte operasjoner i olje- og gassindustrien.
2007: Breivoll Inspection Technologies, for utvikling av Acoustic Resonance Technology (ART), en skannerløsning for å måle tykkelsen på metallet i vannrør.
2006: Ocas, for utvikling av et system for radarvarsling av lufthindre til fly.
2005: Ulstein Design for utvikling av X-BOW, en nyvinnende baugtype for skip.
2004: Jacob Hatteland Computer AS for utvikling av Autostore, et robotstyrt, kompakt lagersystem.
2003: Chipcon AS for utvikling av høyteknologiske radiofrekvenskomponenter som inngår i ulike trådløse applikasjoner.
2001/2002: Hydro og ABB for utvikling av Troll Pilot, et separasjonsanlegg med vanninjeksjon på mer enn 300 meters havdyp for miljøvennlig og kostnadseffektiv utvinning av olje og gass.
1900-2000: Den første tildelingen ble tittelert Århundrets ingeniørbragd og gikk til  Norske Shell for bygging av gigantanlegget Troll A, spesielt konstruksjonen som juryen mener representerer det ypperste av byggeteknologi for betong.


== Priser og utmerkelser ==
Teknisk Ukeblad ble i 2015 tildelt Fagpresseprisen. I 2013 ble tu.no kåret til Årets nettside av Fagpressen. I 2012 og 2016 fikk samme nettsted utmerkelsen Årets nisjenettsted fra Mediebedriftenes Landsforening. 


== Referanser ==


== Eksterne lenker ==
Tu.no - Teknisk Ukeblads nettside
Digi.no - IT-nettsiden som eies av TU Media
Karriere360.no - For ansatte og ledere i teknologibedrifter, eies av TU Media
Diskusjon.no - TU Medias diskusjonsforum
Annonsere.tu.no - Teknisk Ukeblad sin annonseweb
Delta V - Delta V er et digitalbyrå fra TU Media som gir rakettfart på historiene til teknologi- og industriorganisasjoner.
TU Jobb - Teknisk Ukeblad Medias stillingstjeneste og jobbportal for ingeniører og IT-teknologer.
Project Runebergs digitalisering av eldre årganger av Teknisk Ugeblad